# Jóna Dávid

# *Nem beszélsz róla*

Nem beszélsz róla,

azt mondod, hogy a karácsonyfa fal felőli része

senkit nem érdekel,

hogy válaszolni ne kelljen

inkább kérdezel.

És én válaszolok,

lassan, komótosan,

hogy őrizhesd szomorúságod,

a konyhában a hagymákat vágod,

hogy könnyeid így magyarázhasd.

Reggel van, most még a fürdőben vagy,

néhány perc és meg fogod látni…

talán átjössz a pallón, akkor is, ha keskeny,

míg aludtál a karácsonyfa fal felőli részét

feldíszítettem.

Zsigmond István